Mama' ac cacain na totain oliva ma',
ca Getsêmani caca oro wari' ma'.
Tomi' pan ac cocon na co taxipa' ca Jeju ma'.
Xao to to jein i ca',
pain ca tomi' ton Te ta tata.
Harahap je ta ac tococwa na Pedro con Tiago con João ma',
o mama' ac tococwa na.
Xuruxut xuruxut,
toron tamana ac ne na ximicon Jeju.
Jain jain pin na.
Mija na.
Tomi' xaxa' tamana ina ta ac tococwa na.
Mija na ca tomi' xaxa' ta',
pain iri' xumu ca',
mija ina ta!
Tomi' xaxa' tomi' xaxa' mi' pin ma' ac ta' pain tara,
ac je na pata'.
Mon to wet jein i ca'.
Ta pi'am hwe me,
momon querec je ta tata.
Xut xut xat,
terem' tucu mi' ac cain na macan'.
Tomi' ac con na Cote ca.
Am ha' quem,
pain ca nain ho' mapa' pain carawa ca ara xim napa' pain xec ca' quem.
Te.
Te ac con na.
Om na carawa ca tanacam' nem ta Te.
Nain ho' ne pain ca jain jain ta' ne ca',
pain ca mi' pin ta' ne ca' quem Te.
Tara pum,
nain ho' ne pain me paxi' inem.
Ane param e' tain ca param pan nem ne.
Noc inain ca param ne ca' na ca tomi' con Cote ca.
In hwet ac tococwa na.
Wara pi'am nana.
Tomi' ac con na Pedro ma',
co Simão na xijein wixicon ma'.
Pi'am ma ra Simão?
Om ca momon querec ac ma ra?
Xica' pe tara hora nein ca querec je xuhu' ca' inuhu' ne non.
Ta pi'am hwe me ta ac tococwa na.
Momon tomi' jun Iri' Jam,
ma' ta om ja' camara' xihwe pain ca tomi' querec cuhu' Caxicon Jam ta.
Tomi' ha' xi' paxi' hwe pain xumuhu' ma',
ane om hwara' opa hwe pain curuhu' ma' ne na ca tomi' tococwa ma'.
In ca' mami' ac tococwa na,
tomi' mami' ac con na Cote ca.
Ac ca tomi' con cara ne na pain ca tomi' mami' con ma'.
In hwet ac tococwa na,
wara pi'am mami' nana quem,
xi in tamana ara ne matacocon ta.
Hehe ac cocon na.
In mao mami' ac ca na,
tomi' mami' ac con na Cote ca,
in hwet mami' ac tococwa na.
Je win 3 pin ne ca in hwet in hwet tococwa ma'.
Tomi' ac tococwa na:
Pi'am pi'am wet hwe ra?
Xao to wa xao to wa wet hwein xumuhu' ra tata.
Je i ma' ira,
maho' jein ta ac tococwa na.
Maqui' pin nana co quep xim nanapa' cwa'.
Wata' pain ca Iri' Wari' ta' ca',
quep ho' xim nanapa'.
Maqui' pin na co tomi' mi' xim napa' cocon oro caracat ta.
Tequi' to je ta.
Maji cocon.
Maqui' nain i ma' co tomi' mi' xim napa' cocon ta na ca tomi' tococwa ma'.
Tomi' tomi' wet na Jeju,
maqui' ac ca na Judas ma',
co to' 12 nonon co taxipa' ca ma'.
Mija nana wari' co ja' ja' nonon.
Wiricoco oro taramaxicon co ja' ja' jun nonon.
Mo nana:
Oro taramaxicon nucucun oro sacerdote ma',
oro co ca' na taxipa' nanain ca xirao' nucun Moisés ma',
oro taramaxicon nuxut pain ca judeu urut ca' quem,
wiricoco co hwet jun nonon.
Cut nana cote ne quit je pana quem.
Judas ma',
co tomi' mi' toton nonon con Jeju ma',
wara tomi' xo' nonon oro wari' co ja' ja' nonon ma'.
Ma' ta querec pin' hun ta nonon.
Ca' nonon:
Wari' co xup ta' ma',
wirico tara co quep hwe.
Querec wet xo' jun pain ca an mao hun quem nonon.
Xut hwet hap ac con na.
Taramaxicon co ca' na taxipa' capijacon Iri' Jam na ca tomi' con ma'.
Xup ac con na.
Quep ac cocon na,
pao' pe ac cocon na quem.
Coc xicot ac cain na cote ne quit wari' co xat pe nain i ma',
wara ca' na co ma' co taramaja mi' e' non sacerdote co iri' taramaxicon ma',
ton tapit pin ac cain na taraxicon.
Cain' cain' xihwe quem ac ca na Jeju.
Para cut hwein cote ne quit je pana mam' wap wa pain ca quep xim mahu' ma' quem?
Ac ca an noc xa taxipa' ta' carawa na pahu' ra na ca tomi' tococwa ma'.
Wara pe ho' paxi' inuhu' pain oro xijein xec pane,
pain ca ca' na pe tain cote ne xiricon Iri' Jam capijacon pane.
Je xi quep qui' mahu' pain i cain pane?
Je i ma' pahu' ta ac tococwa na.
Na e' na pain ca hwerehwet pin ne oro ca xirao' to caca oro profeta pain capijacon Iri' Jam pane ta na ca tomi' tococwa ma'.
Paca' ac cocon na co taxipa' ca ma'.
Jein mama' jein mama' pi' pin nana.
Ma' na xo' hwara' co ja' ja' non ma' quem.
Wiric pa' e' xucun con cote ca wom.
Quep xun paxi' nonon quem.
Ane an pe pin con cote ca womicon ne,
mo mao curucun ac ca na quem.
An mao ac cocon na Jeju.
An mi' nonon con sacerdote co iri' taramaxicon.
Cut in ac xucucun na oro taramaxicon quem.
Mo nana:
Oro taramaxicon nucucun oro sacerdote ma',
oro taramaxicon nuxut pain ca judeu urut ca',
oro co ca' na taxipa' nanain ca xirao' nucun Moisés ma' quem.
Cut in cut in pi' pin ac xucucun na.
Ja' tequi' pira ca' non Jeju Pedro ma' quem.
Xut ac ca na,
wara ca' na ca tao' caho' nein xiricon sacerdote co iri' taramaxicon ma',
xao pe ho' ac cocon na oro guarda ma'.
Nonoc ta' xe ta na.
Tomi' xo' ac xucucun na oro taramaxicon nucucun oro sacerdote ma',
cocon oro xucucun taramaxicon co cut in xucucun pain ca Sinédrio caca ma'.
Pirao' xuxun oro wari' co xina ximama' nanapari' con Jeju ta.
Querec inon pain ca caracat nucun,
pan tem tamana na,
tomi' mixein ac i ma' tatarapari'.
Taraju iri xuxun ne,
ha' ac capari' tara pain ca tomi' hwet xuxun pain oro taramaxicon nucucun oro romano ma',
to' pa' pin ac cocon tara ta,
ac i ma' paxi' na ca tomi' xo' pan xucucun.
Ane om mam' tocwa wari' co tomi' hwet xo' nain con ne.
Mija paxi' nana wari' co tomi' hwet ximama' nanain con.
Ane om tomi' xo' caca ne.
Om ca an an ari xijein ca tomi' nucucun.
Ma' ac caca na co tomi' hwet xut pahu' con ta nana ma' quem,
xina ximama' ac caca na:
Taraju urut con pain ca tomi' ca' ca pane:
To' pa horohot pin tain cote ne xiricon Iri' Jam ca quep caca wari' ca' nain xirim ca in ac to taxipa' xun Iri' Jam ca'.
Ma' 3 pin iri tara xec nein ne,
quep pan ac tain tara wirain xiricon Iri' Jam.
Om tara wari' co quep nain ta na,
ac i ma' na ca xina ximama' nucucun.
Tomi' ac i ma' paxi' nana,
ane om an an ari xijein ca tomi' nucucun ne.
Tequi' pe ac ca na sacerdote co iri' taramaxicon ma'.
Xat pe nain ximijacocon.
Tomi' querec ac con na Jeju:
Je xi tomi' in pin momon caram cwa',
pain ca tomi' em' quequem ca' quem non.
Ane tacana pe ca Jeju ne.
Om ca tomi' in pin camain' tococwa.
Tomi' querec mami' ac con na:
Wum co Cristo cwa' ra?
Wum co Panxica Iri' Jam co awi cwa' ra non.
Wata' cwa' ira ac ca na Jeju.
Main maqui' tara xec nein ca querec xim mahu' pain ca xao pe ho' ton Iri' Jam co hwara' opa pan.
Wata' pain ca Iri' Wari' ta' ca',
querec ac mahu' tara pain ca xao pe ho' tain iri' curucun pain i cain.
Ame hwe e',
wata' pain ca Iri' Wari' ta' ca',
querec ac mahu' tara pain ca taramaxicon wi ta' con.
Querec ac mahu' tara pain ca maqui' ta' pain tajain nanawin ta non.
Taraju iri nain ca tomi' nucun Jeju sacerdote co iri' taramaxicon ma' ne,
mana' tamana ac ca na,
i' pin ac con na womicon.
Xi mana' tamana ara ca ta.
Je xi om tomi' hwet jein ca em' nucun co cwa' mami' xuxun oro wari' cwa' quem?
Taraju pin iri hun pain ca tomi' ximao nucun ma',
pain ca wata' co Cristo ta ca ma'.
Cain' ca coromicat hwe con quem ac tococwa na.
Mi' pin tara ta,
xi caracat ara ca pain ca tomi' ximao nucun ta ac caca na.
Tomi' ac i ma' tomi' ac i ma' pi' pin nana.
Ma' ac caca na co cupa' nonon ma'.
Tatep pa' nanain tocon,
to' to' ac cocon na quem.
Ma' co to' nem cwa' quem?
Tomi' hwet rain wixicon co to' nem cwa' ta nonon.
An mao ac cocon na oro guarda ma',
wap wap ac cocon na quem.
Pe nain i ma' Pedro ma',
pain ca tao' caho' nein xiricon sacerdote co iri' taramaxicon ma'.
Tomi' querec pe nonon Jeju pain tequipain xirim pain pawin ma',
tahwet pe na Pedro pain macan' ma' quem.
Xut tiquin' ca' ac con na xojam' co taramaja mi' e' non taramaxicon.
Querec ac con na pain ca nonoc cain xe.
Noro noro ac con na.
Tomi' ac con na:
Pe ho' mon Jeju co maqui' nain Nazaré ma' quem non.
Om na ta ac cam na.
Om ca querec pin' ton,
om ca taxi' tain ca tomi' ma ma' quem ac cam na.
Xut hwet ac cain na man ca corom ac xine ca tao' caho' nein xirim ma'.
Querec iri non pain ca pe cain i ma' ne,
tomi' mami' ac cama na:
Wari' nucun Jeju na co ma' ta tata oro wari' co to nanain i ma'.
Tomi' in pin mami' ac ca na quem.
Om na,
om ca querec pin' ton ta nam.
Om om,
tomi' ac cocon na caram ma' co xao to to nanain i ma' quem.
Wari' nucun Jeju ma ma' ira.
Xi wari' nein Galileia ara ma ta nonon.
Tomi' ximao ac ca na Pedro:
Om na ta!
Tomi' iri'o' inuhu' ta.
Taraju napa' Iri' Jam ta.
Om ca querec pin' ton co ma' co tomi' hwe ma'.
Mo ta om tomi' iri'o' xuhu',
wap ac capa' tara Iri' Jam ta na.
Aca mami' ac ca na me.
Ma' 2 pin na ca aca nucun.
Mam' pe wet ac cain na ca tomi' nucun Jeju pane.
Om ta aca mami' querec ca me,
tomi' ac momon tara:
Om ca querec pin' ton ta ac momon tara pata',
ma' 3 tara ca tomi' ac i ma' toton momon ma' quem Pedro non pane.
Aca ac ca na quem.